**Am modelat de dorul tău pământul**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am modelat de dorul tău pământul,

Am traversat păduri şi fluvii noi,

Cu delte de-ndoieli şi estuare

De-ncredere, dar cursul înapoi

Înspre amonte-al timpului ce trece

N-am reuşit vreodată să-l învăţ,

Mi-e imposibil să închid sub pleoape

Minutu-acesta unic de răsfăţ

Când ne-ntâlnim la marginile Terrei

Lângă oceanul versului nescris

Şi-ngenuncheați sub zodia speranţei

Cerşim măcar o zi în paradis.

- De dorul tău mă-nchid în poezie,

Cu fiecare vers te inventez,

Când ești aproape, trupul de vioară

Suav ţi-l port prin valsul vienez

Şi-alunecând spre paradisul dulce

Culeg din fructe gândul interzis,

Remodelez geografia lumii

Cât să-mpărţim la doi acelaşi vis.

Mizez şi eu pe zodia speranței

C-o să prefacă lacrima-n cuvânt,

Că polii într-o zi se vor întoarce

Revendicând o palmă de pământ.

Liliana Trif Ioan Grigoraș